NACRT
Na osnovu člana 38 stav 1 tačka 2 Zakona o lokalnoj samoupravi („Službeni list CG”, br. 2/18, 34/19, 38/20, 50/22, 84/22 i 81/25), člana 54a stav 6 Zakona o komunalnim djelatnostima („Službeni list CG”, br. 55/16, 74/16, 2/18, 66/19, 140/22 i 84/24), i člana 54 stav 1 tačka 2 Statuta Glavnog grada Podgorica („Službeni list CG – Opštinski propisi", br. 8/19, 20/21, 49/22 i 51/25), Skupština Glavnog grada Podgorica na sjednici održanoj dana _________2026. godine donosi

ODLUKU
o subvencionisanju ranjivih kategorija korisnika komunalnih djelatnosti
 individualne komunalne potrošnje, na teritoriji Glavnog grada  

I. PREDMET ODLUKE
Član 1
Ovom odlukom propisuju se bliži kriterijumi na osnovu kojih se odobrava subvencionisanje ranjivih korisnika komunalnih usluga za komunalne djelatnosti:
1. javno vodosnabdijevanje,
2. upravljanje komunalnim otpadnim vodama,
3. upravljanje komunalnim otpadom,
4. održavanje javnih grobalja, kapela i krematorijuma i sahranjivanje.
Ovom odlukom propisuje se visina subvencije, način ostvarivanja i prestanka prava, trajanje i druga pitanja od značaja za subvencionisanje komunalnih usluga.
Član 2

Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.
Član 3

Izrazi korišćeni u ovoj Odluci imaju sledeće značenje:
Korisnikom komunalne usluge, u smislu ove odluke smatra se fizičko ili pravno lice, koje je vlasnik, zakupac ili korisnik odnosno držalac posebnog dijela stambene zgrade individualnog odnosno kolektivnog stanovanja i koje koristi komunalne usluge iz člana 1 ove Odluke.
Korisnik komunalne usluge iz stava 1 ovog člana mora imati prebivalište na teritoriji Glavnog grada.
Ranjivi korisnici u smislu ostvarivanja prava na subvenciju su:
   1) domaćinstva u kojima žive lica sa invaliditetom ili dijete sa posebnim obrazovnim potrebama;
   2) domaćinstva u kojima žive lica koja su u stanju socijalne potrebe utvrđene od organa državne uprave nadležnog za poslove socijalnog staranja, i
   3) ranjive društvene kategorije (učenici, studenti, penzioneri)
Članovi domaćinstva su supružnici i vanbračni partneri, djeca, i drugi srodnici u pravoj liniji bez obzira na stepen srodstva, kao i srodnici u pobočnoj liniji do drugog stepena srodsva, pod uslovom da žive u zajedničkom domaćinstvu.
Srazmjerna penzija je penzija djeljiva između dva ili više nosilaca osiguranja (fondova) ili država i obračunava se prema dužini ostvarenog staža osiguranja na području svakog fonda ili države gdje osiguranik ima staž koji se uzima kao uslov za ostvarenje prava na penziju.


II. PRAVO NA SUBVENCIJU
Član 4

Subvenciju dijela cijene za javno vodosnabdijevanje, upravljanje komunalnim otpadnim vodama i upravljanje komunalnim otpadom ostvaruje korisnik subvencije koji je:

1) lice sa invaliditetom;
2) dijete sa posebnim obrazovnim potrebama
3) lice u stanju socijalne potrebe;
4) mladi po prestanku korišćenja usluga socijalne i dječije zaštite za djecu bez
roditeljskog staranja;
5) penzioner sa minimalnom penzijom, odnosno sa srazmjernom penzijom koja ne prelazi iznos minimalne penzije u Crnoj Gori, ako je to jedino primanje u domaćinstvu.

Ako je u bazi podataka privrednog društva koje pruža usluge javnog vodosnabdijevanja, upravljanja komunalnim otpadnim vodama i upravljanja komunalnim otpadom, kao korisnik usluge, evidentiran član domaćinstva korisnika subvencije iz stava 1 tač. 1, 2 i 3 ovog člana, pravo na subvenciju u ime korisnika subvencije ostvaruje taj član.

Subvencija u smislu ovog člana ostvaruje se za usluge u objektu koji je registrovan kao prebivalište korisnika subvencije iz stava 1 ovog člana, odnosno člana njegovog domaćinstva u skladu sa zakonom kojim se uređuje centralni registar stanovništva, bez obzira da li je korisnik usluga, odnosno član domaćinstva vlasnik, zakupac ili korisnik tog objekta po drugom osnovu, odnosno samo za primarni stambeni objekat, sa adresom prebivališta korisnika subvencije.

Član 5

Subvenciju cijene za sahranjivanje i za održavanje groblja preminulog korisnika usluga može ostvariti član njegovog domaćinstva pod uslovom da troškovi nisu izmireni po drugom osnovu.

Pod preminulim korisnikom usluga u smislu stava 1 ovog člana smatra se:
1) lice sa invaliditetom;
2) dijete sa posebnim obrazovnim potrebama;
3) lice u stanju socijalne potrebe;
4) mladi po prestanku korišćenja usluga socijalne i dječije zaštite za djecu bez
roditeljskog staranja.

Izuzetno, subvencija cijene iz stava 1 ovog člana može se dodijeliti za umrlo lice čiji se identitet ne može utvrditi ili mu se ne mogu utvrditi srodnici, a troškovi sahranjivanja i održavanja groblja nisu pokriveni po drugom osnovu.
Član 6

Korisnik usluga, odnosno član njegovog domaćinstva može ostvariti pravo na subvenciju po više osnova utvrđenih ovom odlukom, u skladu sa posebnim rješenjem nadležnog organa.


III. VISINA I ROK VAŽENJA SUBVENCIJE
Član 7

Subvencija cijene komunalne usluge odobrava se u sledećim iznosima:

1) za javno vodosnabdijevanje u visini od 50% mjesečnog računa;

2) za upravljanje komunalnim otpadnim vodama u visini od 50% mjesečnog računa;

3) za upravljanje komunalnog otpada u visini od 50% mjesečnog računa; 

4) za sahranjivanje u visini od 50% fakturisane cijene; 

5) za održavanje groblja u visini od 50% fakturisane cijene.

Izuzetno od odredbi stava 1 tač. 4 i 5 ovog člana, subvencija za komunalnu uslugu sahranjivanja i komunalnu uslugu održavanja groblja, kao i održavanja zajedničkih kosturnica za lica čiji se identitet ne može utvrditi ili nemaju poznate srodnike iznosi 100% od fakturisane cijene.

Član 8

Subvencija se dodjeljuje dok traje osnov po kome je utvrđeno pravo na subvenciju.

Korisnik subvencije, odnosno član njegovog domaćinstva ili staratelj dužan je da obavijesti nadležni organ o svim promjenama koje su od uticaja na ostvarivanje prava na subvenciju, u roku od 30 dana od dana nastanka te promjene.

IV. NAČIN UTVRĐIVANJA PRAVA NA SUBVENCIJU
Član 9

O pravu na subvenciju rješava Sekretarijat za socijalno staranje Glavnog grada, po zahtjevu korisnika komunalne usluge, odnosno člana njegovog domaćinstva u slučajevima propisanim ovom odlukom.

Izuzetno, u slučaju iz člana 5 stav 3 ove odluke zahtjev za subvenciju podnosi privredno društvo koje pruža usluge sahranjivanja i održavanja groblja.

Rješenje o subvenciji donosi se na osnovu:
- kopije biometrijske lične karte ili drugog identifikacionog dokumenta korisnika usluge ili člana domaćinstva,
- rješenja o prebivalištu korisnika usluge,
- dokaza o svojstvu korisnika usluge ili člana njegovog domaćinstva.

Pod dokazom iz stava 3 alineja 3 ovog člana podrazumijeva se:
- rješenje izdato od strane nadležnog organa o: utvrđivanju invalidnosti, usmjeravanju djece sa posebnim obrazovnim potrebama u posebne obrazovne programe, dodjeljivanju personalnog asistenta, ostvarivanju prava na materijalno obezbjeđenje, pravu na penziju, i/ili
- potvrda ili rješenje o korišćenju usluga smještaja u ustanovu za djecu bez roditeljskog staranja ili u hraniteljsku porodicu, potvrda o upisu učenika, odnosno studenta u odgovarajuću obrazovnu ustanovu, i
- uvjerenje o kućnoj zajednici, ako se pravo na subvenciju ostvaruje po osnovu svojstva člana domaćinstva.

Član 10

[bookmark: _GoBack]Pored dokaza iz člana 9 ove odluke, pribavljaju se i drugi dokazi u slučaju kad zahtjev za subvenciju podnosi:
- penzioner - dokaz o visini poslednje isplaćene penzije ili visini srazmjerne penzije, a za subvenciju iz člana 4 ove odluke i uvjerenje o kućnoj zajednici i dokaz o primanjima članova domaćinstva
- roditelj ili staratelj djeteta sa posebnim obrazovnim potrebama - izvod iz matičnog registra rođenih,
- član domaćinstva umrlog lica – dokaz o činjenici smrti,
- za subvenciju iz člana 4 ove odluke - dokaz o pravu svojine, zakupa ili drugog osnova korišćenja objekta u kome se pružaju subvencionisane usluge,

Izuzetno, u slučaju rješavanja o subvenciji za sahranjivanje i održavanje groblja iz člana 5 st. 1 i 3 ove odluke, nadležni organ po službenoj dužnosti pribavlja i dokaz da troškovi nisu izmireni po drugom osnovu.

U slučaju iz člana 5 stav 3 ove odluke, privredno društvo koje pruža subvencionisanu uslugu dužno je da podnese zahtjev pravnom licu ili drugom subjektu koji ima obavezu plaćanja troškova sahranjivanja u skladu sa posebnim propisima, ako je prije pokretanja postupka subvencioniranja utvrdio tu činjenicu.

Ako se u slučaju iz stava 3 ovog člana, utvrdi da ne postoji drugi osnov plaćanja troškova sahranjivanja, privredno društvo koje pruža subvencionisanu uslugu, uz zahtjev za subvenciju nadležnom organu, podnosi i akt kojim se to pravno lice ili drugi subjekat izjasnio o toj činjenici.

V. REVIZIJA PRAVA NA SUBVENCIJU
Član 11

Nadležni organ vrši redovnu godišnju reviziju prava na subvenciju korisnika usluga na osnovu podataka iz javnih evidencija i registara koje pribavlja po službenoj dužnosti, kao i vanrednu reviziju na osnovu podataka iz člana 8 stav 2 ove odluke koje dostavljaju korisnici subvencije.

U slučaju da je po reviziji iz stava 1 ovog člana utvrđen prestanak osnova po kome je odobrena subvencija, nadležni organ donosi rješenje o prestanku tog prava.

Ako je korisnik subvencije ostvarivao to pravo nakon prestanka osnova za njegovo korišćenje bez obavještavanja nadležnog organa u smislu člana 8 stav 2 ove odluke, dužan je da izvrši povraćaj tih sredstava u roku od sedam dana od dana donošenja rješenja kojim je utvrđen prestanak prava i obaveza njihovog povraćaja.
Rješenje iz stava 3 ovog člana predstavlja izvršnu ispravu u izvršnom postupku u skladu sa zakonom kojim se uređuje izvršenje i obezbjeđenje.

VI. PROCEDURA POTRAŽIVANJA SREDSTAVA ZA ODOBRENE 
SUBVENCIJE OD STRANE PRUŽAOCA KOMUNALNE USLUGE
Član 12

Pružalac komunalne usluge na računu za pruženu komunalnu uslugu iskazuje visinu subvencije koja je dodijeljena.

Pružalac komunalne usluge ispostavlja opštini mjesečnu zbirnu fakturu sa ukupnim iznosima subvencija za taj mjesec i uz obrazloženi zahtjev, dostavlja je nadležnom organu lokalne uprave – Sekretarijatu za socijalno staranje.

Organ lokalne uprave nadležan za poslove finansija u roku utvrđenim zakonom kojim se uređuju uslovi i način obavljanja komunalnih djelatnosti prenosi sredstva iz budžeta opština na žiro-račun pružaoca komunalne usluge.

VII. EVIDENCIJA KORISNIKA SUBVENCIJA
Član 13

Nadležni organ lokalne uprave vodi evidenciju korisnika subvencija (u daljem tekstu: evidencija).

Evidencija sadrži podatke o korisniku subvencije, vrsti ostvarene subvencije, broju i datumu rješenja kojim je to pravo utvrđeno, procentu odnosno iznosu subvencije, roku do koga važi, prestanku prava i druge podatke od značaja za subvencioniranje.


VIII. PRELAZNE I ZAVRŠNE ODREDBA
Član 14

Subvencionisanje ranjivih kategorija korisnika komunalnih djelatnosti individualne komunalne potrošnje na teritoriji Glavnog grada ostvaruje se isključivo na osnovu ove Odluke.

 Ova odluka stupa na snagu osmog dana od dana objavljivanja u „Službenom listu Crne Gore - opštinski propisi“.

Broj: ____________
Podgorica, _________________
SKUPŠTINA GLAVNOG GRADA
                                                                                                         PREDSJEDNIK,
                                                                                                           Srđan Perić

                                                                                                
Obrazloženje
Pravni osnov za donošenje ove odluke nalazi se u članu 38 stav 1 tačka 2 Zakona o lokalnoj samoupravi („Sl. list CG”, br. 2/18, 34/19, 38/20, 50/22, 84/22, 81/25 i 98/25), članu 54a stav 1, 2 i 6 Zakona o komunalnim djelatnostima („Službeni list CG“, br. 55/16, 74/16, 02/18, 66/19, 140/22 i 84/24), kao i članu 54 stav 1 tačka 2 Statuta Glavnog grada („Službeni list CG – Opštinski propisi“, br. 8/19, 20/21, 49/22 i 51/25).
Navedeni propisi utvrđuju da Glavni grad, u okviru svojih nadležnosti i u skladu sa zakonima, obezbjeđuje uslove za organizovanje, finansiranje i unapređenje komunalnih djelatnosti od značaja za lokalno stanovništvo. Takođe, Skupština Glavnog grada donosi propise kojima se uređuju prava i obaveze građana u oblasti komunalnih usluga i definisanja mehanizama socijalne zaštite.
Članom 54a stav 2 Zakona o komunalnim djelatnostima propisane su kategorije ranjivih korisnika za komunalne djelatnosti i to: domaćinstva u kojima žive lica sa invaliditetom, domaćinstva u kojima žive lica koja su u stanju socijalne potrebe utvrđene od organa državne uprave nadležnog za poslove socijalnog staranja i ranjive društvene kategorije (učenici, studenti, penzioneri).
Stavom 6 istog člana propisano je da  “bliže kriterijume na osnovu kojih se određuju korisnici iz stava 2 ovog člana, subvencionisane linije gradskog i prigradskog prevoza putnika, iznos ili visinu subvencije, period na koji se subvencija daje i postupak revizije prava na korišćenje subvencije i druga pitanja od značaja za ostvarivanje, odnosno prestanak ovog prava propisuje opština.”
Predlog odluke o subvencioniranju ranjivih kategorija korisnika komunalnih djelatnosti individualne komunalne potrošnje pripremljen je radi unapređenja dostupnosti osnovnih komunalnih usluga i obezbjeđivanja dodatne podrške licima koja se nalaze u socijalno i ekonomski osjetljivom položaju. Analiza socijalne situacije ukazuje na to da troškovi komunalnih usluga – posebno voda, otpadne vode, komunalni otpad i pogrebne usluge – značajno utiču na budžet domaćinstava ranjivih kategorija, zbog čega je potrebno sistemski urediti subvencionisanje ovih troškova.
U predlogu odluke propisani su kriterijumi za ostvarivanje prava na subvenciju, a pravo se omogućava licima sa invaliditetom, djeci sa posebnim obrazovnim potrebama, licima u stanju socijalne potrebe, mladima nakon napuštanja sistema dječje i socijalne zaštite, kao i penzionerima sa minimalnim primanjima. Na ovaj način obezbjeđuje se sveobuhvatniji obuhvat korisnika kojima je podrška najpotrebnija. Dodatno je uređena i subvencija troškova pogrebnih usluga i održavanja grobalja, kao osjetljive oblasti od posebnog društvenog značaja.
U postupku pripreme ove odluke izvršena je analiza važećih propisa i prakse u primjeni ranijih odluka koje su sadržale i subvencije za prevoz. S obzirom na to da se subvencionisanje prevoza sada uređuje posebnim aktom, predloženom odlukom obuhvaćene su isključivo komunalne usluge i pogrebne usluge, čime se postiže veća jasnoća i fokusiranost akta.
Donošenjem ove odluke ne stvaraju se nove finansijske obaveze van okvira planiranih budžetskih sredstava za socijalnu zaštitu i komunalne usluge, već se samo definiše način raspodjele i kategorije korisnika koji ostvaruju pravo na subvenciju. Sprovođenje odluke biće realizovano kroz saradnju Sekretarijata za socijalno staranje, Sekretarijata za finansije i analizu budžeta i komunalnih preduzeća.
Predloženim rješenjima Glavni grad potvrđuje opredijeljenost ka dosljednom sprovođenju socijalnih politika, unapređenju kvaliteta života najranjivijih građana i obezbjeđivanju jednakog pristupa osnovnim komunalnim i pogrebnim uslugama.
Imajući u vidu navedeno, predlaže se Skupštini Glavnog grada da donese Odluku o subvencioniranju ranjivih kategorija korisnika komunalnih usluga individualne komunalne potrošnje i pogrebnih usluga.

